ועדת העבודה, הרווחה והבריאות, כנסת 17, פרוטוקול מספר 213, 2007-05-21 10:00

משה שרוני: אני מבקש לפתוח את ישיבת הוועדה.

משה שרוני: על סדר היום הצעת חוק הבטחת הכנסה (תיקון מס' 28), התשס"ז-2006.

משה שרוני: בבקשה אדוני נציג המוסד לביטוח לאומי.

רועי קרת: בחוק ההסדרים במשק המדינה לשנת 2003, הוצאה מהחוק האפשרות, שהיתה קיימת עד אז, לקבוע בשירות התעסוקה שאנשים בלתי ניתנים להשמה.

רועי קרת: הסמכות לקביעה כזאת הועברה משירות התעסוקה למספר גופים אחרים, שירות התעסוקה לא עושה את זה יותר.

רועי קרת: כתוצאה מכך כל מי שמקבל גמלה להבטחת הכנסה, על-פי חוק הבטחת הכנסה, בעילת זכאות של 'מחפש עבודה' נדרש להתייצב בשירות התעסוקה.

אריה אלדד: זה היה הפתח לתוכנית ויסקונסין?

אריה אלדד: זה היה הכשרת תוכנית ויסקונסין?

רועי קרת: שניהם הופיעו באותו חוק הסדרים, אבל זה לא קשור.

משה שרוני: לא, זה לא קשור.

משה שרוני: כאן מדובר על עקרות בית עם מוגבלות, שהשמיטו מהחוק.

משה שרוני: אז הכניסו לחוק אוכלוסיות מסוימות, אך השמיטו את עקרות הבית עם המוגבלות.

רועי קרת: כתוצאה מביטול האפשרות לקבוע 'בלתי ניתן להשמה', אותן אוכלוסיות שאנחנו רוצים לדבר עליהן כעת – עקרות בית נכות ואנשים עם מוגבלות קשה, מי שיש לו דרגת אי-כושר של 75% לפחות, שזה דרגת אי-כושר מלאה – כדי לקבל את הגמלה להבטחת הכנסה בעצם חייבות להתייצב בשירות התעסוקה.

רועי קרת: זאת אנומליה.

ג'ודי וסרמן: הם הוצאו מגדר מי שאין לו יכולת להשתכר והפכו להיות ניתנים להשמה, ולכן חייבים להתייצב בשירות התעסוקה לכאורה כדורשי עבודה.

רועי קרת: זה אבסורד שהמחוקק לא נתן עליו את הדעת בזמנו.

רועי קרת: גם לעקרת בית בריאה קשה מאוד למצוא עבודה, על אחת כמה וכמה לעקרת בית נכה שאין לה היסטוריה תעסוקתית, וכך גם לגבי נכה עם דרגת אי-כושר מלאה.

רועי קרת: אלה אנשים שעצם דרגת אי-הכושר המלאה משמעה שלא יכולים להשתלב בעבודה, ואין טעם לדרוש מהם מדי שבוע להתייצב בשירות התעסוקה.

רועי קרת: כדי לתקן את העניין הזה, אנחנו מבקשים לתקן את הוראות התוספת בהפניה לסעיף 2 בחוק, כך שעילת הזכאות של אותם אנשים תהיה ללא חובת התייצבות בשירות התעסוקה.

אריה אלדד: אפשר לראות בזה חזרה בתשובה מחוק ההסדרים של 2003?

רועי קרת: לא.

ג'ודי וסרמן: זה תיקון טעות שנפלה.

אריה אלדד: מודה ועוזב ירוחם.

משה שרוני: היתה תקלה.

ג'ודי וסרמן: אדוני היושב-ראש, יש לי הערה על הנוסח.

ג'ודי וסרמן: הכוונה להכניס אל תוך סעיף 2(א) לחוק הבטחת הכנסה את האוכלוסיות עליהן דיבר עו"ד קרת, אלא שזה נעשה טכנית בדרך של הפניה בתוספת לחוק, שם נקבעת זכאות לאוכלוסיות הללו אם לא מלאו להם 25, ובדרך של הפניה כוללים את האוכלוסיות האלה בסעיף 2(א).

ג'ודי וסרמן: צריך לחדד בנוסח, שמדובר בהכללת אוכלוסיות נוספות, למעט תנאי הגיל, שהוא תנאי מגביל על-פי התוספת.

ג'ודי וסרמן: ברשותך וברשות הוועדה, אוסיף בתיקון של סעיף 2(א): "למעט תנאי הגיל".

ג'ודי וסרמן: מחזירים אותן אוכלוסיות על-פי הצעת הממשלה לעילת הזכאות, בלי ההגבלה של תנאי הגיל שבתוספת.

משה שרוני: מי בעד?

משה שרוני: מי נגד?

משה שרוני: מי נמנע?

משה שרוני: הצבעה בעד הצעת חוק הבטחת הכנסה (תיקון מס' 28), התשס"ז-2006 – 2 נגד – אין נמנעים – אין הצעת החוק נתקבלה.

משה שרוני: הצעת החוק נתקבלה פה אחד.

ג'ודי וסרמן: לעניין התחילה, אתם מציעים לקבוע כי "תחילתו של חוק זה ב-1 בחודש שלאחר פרסומו"?

משה שרוני: כן.

משה שרוני: תודה רבה.